NARIADENIE KOMISIE (ES) č 848/2008
z 28. augusta 2008,
ktorým sa mení a dopĺňa nariadenie (ES) č. 2076/2002 a rozhodnutie 2003/565/ES, pokiaľ ide o časové obdobie uvedené v článku 8 ods. 2 smernice Rady 91/414/EHS
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 2 tretí pododsek,
keďže:
(1)
V článku 8 ods. 2 prvom pododseku smernice 91/414/EHS sa ustanovuje, že členský štát môže počas obdobia 12 rokov od oznámenia danej smernice povoliť uvedenie na trh prípravkov na ochranu rastlín obsahujúcich účinné látky, ktoré nie sú uvedené v prílohe I k uvedenej smernici a ktoré sú už na trhu dva roky od oznámenia uvedenej smernice, zatiaľ čo uvedené látky sa postupne preskúmajú v rámci pracovného programu.
(2)
V prípade účinných látok, na ktoré sa vzťahuje tretia a štvrtá etapa pracovného programu, bolo časové obdobie 12 rokov stanovené v odôvodnení 1 predĺžené nariadením Komisie (ES) č. 2076/2002 z 20. novembra 2002, ktorým sa predlžuje časová lehota uvedená v článku 8 ods. 2 smernice Rady 91/414/EHS a ktorá sa týka nezaradenia určitých účinných látok do prílohy I k uvedenej smernice a zrušenia povolení pre prípravky na ochranu rastlín obsahujúcich tieto látky (2), a rozhodnutím Komisie 2003/565/ES z 25. júla 2003, ktorým sa predlžuje časová lehota uvedená v článku 8 ods. 2 smernice Rady 91/414/ES (3).
(3)
Posúdenie návrhov hodnotiacich správ je už takmer hotové a v prípade takmer všetkých týchto látok bude rozhodnutie o tom, či budú zaradené do prílohy I k smernici 91/414/EHS, prijaté do 31. decembra 2008. Pre niektoré látky však nie je možné dokončiť proces rozhodovania do 31. decembra 2008. V záujme dokončenia pracovného programu je preto nutné predĺžiť časové obdobie stanovené v nariadení (ES) č. 2076/2002 a rozhodnutí 2003/565/ES so zreteľom na tretiu a štvrtú etapu pracovného programu. Čo sa týka zaraďovaných látok, členským štátom a zainteresovaným stranám by malo byť poskytnuté dostatočné časové obdobie, ktoré im umožní pripraviť sa na plnenie nových požiadaviek.
(4)
Toto predĺženie časového obdobia neovplyvňuje možnosť zaradenia jednotlivých účinných látok do prílohy I k smernici 91/414/EHS, ako sa stanovuje v článku 8 ods. 2 štvrtom pododseku uvedenej smernice.
(5)
Nariadenie (ES) č. 2076/2002 a rozhodnutie 2003/565/ES by sa preto mali zodpovedajúcim spôsobom zmeniť a doplniť.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
V článku 1 nariadenia (ES) č. 2076/2002 sa dátum „31. decembra 2008“ nahrádza dátumom „31. decembra 2009“.
Článok 2
V článku 1 rozhodnutia 2003/565/ES sa dátum „31. decembra 2008“ nahrádza dátumom „31. decembra 2009“.
Článok 3
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. augusta 2008